永州萬石亭
作者：歐陽修
朝代：宋

paragraphs: 天於生子厚，稟予獨艱哉。
超凌驟拔擢，過盛輒傷摧。
苦其危慮心，常使鳴聲哀。
投以空曠地，縱橫放天才。
山窮與水險，下上極沿洄。
故其於文章，出語多崔嵬。
人迹所罕到，遺蹤久荒頹。
王君好奇士，後二百年來。
翦薙發幽薈，搜尋得瓊瑰。
咸物不自貴，因人乃爲材。
惟知古可慕，豈免今所咍。
我亦奇子厚，開編每徘徊。
作詩示同好，爲我銘山隈。